ΓΡΑΠΤΗ ΕΡΩΤΗΣΗ E-0541/96 υποβολή: Martina Gredler (ELDR) προς την Επιτροπή (11 Μαρτίου 1996)

Θέμα: «Helen Joseph Women's Development Centre»

Το «Helen Joseph Women's Development Centre» έχει θέσει ως βασικό στόχο του έργου του, το οποίο αποτελεί μέρος αναπτυξιακού προγράμματος για την άνοδο του βιοτικού επιπέδου των γυναικών στο βόρειο τμήμα της Επαρχίας του Ακρωτηρίου της Καλής Ελπίδος στη Νότιο Αφρική, την επαγγελματική εκπαίδευση ανέργων γυναικών. Το εν λόγω Κέντρο βρίσκεται στο Τownship Galeshewe του Kimberley.

Η Ευρωπαϊκή Ένωση απέρριψε το έτος 1995, με το αιτιολογικό ότι η Νότιος Αφρική δεν είναι αναπτυσσόμενη χώρα, αίτηση για τη χορήγηση ενίσχυσης στο εν λόγω Κέντρο.

Υπάρχουν άλλες δυνατότητες για χρηματοδότηση του «Helen Joseph Women's Development Centre»;

Υπάρχει κατάλληλη θέση στον προϋπολογισμό;

Εάν ναί, ποιά θέση του προϋπολογισμού είναι κατάλληλη για τη χορήγηση αυτής της ενίσχυσης;

Ποιές προθεσμίες πρέπει να τηρηθούν για τη σχετική αίτηση που θα αφορά το έτος 1996 ή το 1997;

Από ποιούς όρους εξαρτάται η χορήγηση της ενίσχυσης αυτής;

Απάντηση του κ. Pinheiro εξ ονόματος της Επιτροπής (10 Μαΐου 1996)

Από την 1η Ιανουαρίου 1996, η Νότια Αφρική συγκαταλέγεται στον κατάλογο με τις λιγότερο πλούσιες χώρες μεσαίου εισοδήματος που λαμβάνουν βοήθεια, τον οποίον τηρεί η επιτροπή αναπτυξιακής βοήθειας του Οργανισμού Οικονομικής Συνεργασίας και Ανάπτυξης 7 στην ίδια κατηγορία χωρών ανήκουν, επί παραδείγματι, η Ακτή Ελεφαντοστού και το Καμερούν.

Το μικρό κονδύλιο του προϋπολογισμού Β 7-611 (Γυναίκες στην ανάπτυξη) χρησιμοποιείται κανονικά για την προώθηση της αξιοποίησης χρημάτων που προορίζονται για το σύνολο του πληθυσμού και όχι τόσο για τη χρηματοδότηση άμεσων παρεμβάσεων στον συγκεκριμένο τομέα. Πράγματι, η χρηματοδότηση αναπτυξιακών δραστηριοτήτων, στις οποίες περιλαμβάνεται η μέριμνα για ζητήματα που αφορούν ειδικά το ένα από τα δύο φύλα ή οι οποίες εστιάζονται ειδικά στις γυναίκες, εμπίπτει στην ευθύνη για τη χρηματοδότηση αναπτυξιακών δράσεων για το σύνολο του πληθυσμού, όπως τονίζεται στην πρόσφατη απόφαση του Συμβουλίου της 20ης Δεκεμβρίου 1995 περί της ένταξης στην αναπτυξιακή συνεργασία θεμάτων που αφορούν τα δύο φύλα.

Το Ευρωπαϊκό Πρόγραμμα για την Ανασυγκρότηση και την Ανάπτυξη (ΕΠΑΑ) στη Νότια Αφρική χρηματοδοτείται από το κονδύλιο Β 7-3200 του προϋπολογισμού της Επιτροπής, από το οποίο χρηματοδοτούνται προγράμματα για τη βελτίωση των συνθηκών διαβίωσης των λιγότερο ευνοημένων κοινωνικών ομάδων στη Νότια Αφρική. Ένα από τα σχέδια που η Επιτροπή έχει συμφωνήσει να περιληφθεί στο ΕΠΑΑ είναι ένα πρόγραμμα παροχής βοήθειας που θα υλοποιήσει μία μη κυβερνητική οργάνωση, το Transitional National Development Trust, που σχεδιάζεται να αναλάβει την αξιολόγηση και επιλογή των σχεδίων διαφόρων ΜΚΟ.

Οι προτάσεις για σχέδια που αφορούν τους επιλεγέντες τομείς (εκπαίδευση, υγεία, ανάπτυξη της υπαίθρου, ανάπτυξη των πόλεων, στήριξη του ιδιωτικού τομέα και χρηστή διακυβέρνηση) συζητούνται και καταρτίζονται μέσω της συνεργασίας μεταξύ της Επιτροπής και της κυβέρνησης της Νότιας Αφρικής. Σε σχέση με επιμέρους προτάσεις, όπως είναι αυτή που αφορά το Κέντρο για την Ανάπτυξη των Γυναικών Helen Joseph, είναι προτιμότερο να έλθει κανείς σε επαφή με την αντιπροσωπεία της Επιτροπής στη Νότια Αφρική.

Είναι γεγονός ότι η προκαταρκτική αξιολόγηση των διαφόρων σχεδίων πραγματοποιείται στη Νότια Αφρική από την αντιπροσωπεία της Επιτροπής, η οποία εξετάζει, σε στενή συνεργασία με τις οικείες ΜΚΟ, κατά πόσον μία πρόταση ανταποκρίνεται στις προτεραιότητες τις οποίες έχουν συμφωνήσει η Επιτροπή και η κυβέρνηση της Νότιας Αφρικής, καθώς και τον τρόπο με τον οποίο θα ήταν δυνατό να υλοποιηθεί η πρόταση στο πλαίσιο του Ευρωπαϊκού προγράμματος για την Ανασυγκρότηση και την Ανάπτυξη στη Νότια Αφρική.